På Østerbro i Aalborg mistede en 25-årig mand fuldstændig herredømmet over sin bil. Det resulterede i, at han totalskadede fire andre biler.

Klokken 05:53 fik Nordjyllands Politi en henvendelse om et trafikuheld uden for nummer 68 på Østerbro i Aalborg. Her var en ung mand braget ind i en parkeret bil. Efter påkørslen fortsatte manden ind i et elanlæg, en stople og et vejskilt, inden han ramlede ind i tre andre biler. Det oplyser vagtchef hos Nordjyllands Politi Karsten Højrup Kristensen. Mistænkes at være påvirket TV2 Nord erfarer, at manden kort forinden var blevet nægtet adgang på et værtshus i Aalborg. - Vi mistænker, at han var påvirket af spiritus eller narkotika, siger Karsten Højrup Kristensen. Efter påkørslerne rullede mandens bil rundt flere gange, inden den landede på taget ude på fortovet. Føreren af bilen er kørt på hospitalet, hvor han har fået taget en blodprøve. Den prøve ventes der nu svar på. Ingen er kommet alvorligt til skade som følge af uheldet, der betød, at Østerbro var spærret af i knap halvanden time.